Dəstcan
Dəstcan (fars. دستجان‎; azərb. Dəsgan‎) — İranda, Mərkəzi ostanında, Fərahan şəhristanının Mərkəz bəxşinin Fərməhin dehestanında kənd. Ərak şəhərindən 70 km, Fərməhin şəhərindən isə 25 km şimal–qərbdə, dəniz səviyyəsindən təqribən 1860–1870 metr hündürlükdə yerləşir. Adı tarixi məxəzlərdə ilk dəfə X əsrdə, "Dəsgan" kimi qeyd edilmişdir. Sakinləri indi də kəndi bu adla adlandırırlar. İran ordusu Qərargahının Coğrafiya İdarəsi (fars. دايره جغرافيايي ستاد ارتش‎) tərəfindən toplanmış məlumatlar əsasında general–leytenant Hüseyn Əli Razmaranın (fars. حسین علی رزم آرا‎; ing. Hossein Ali Razmara) redaktorluğu ilə 1949–1953–cü illərdə 10 cild şəklində nəşr edilmiş "İranın coğrafiya lüğəti"ndə (ing. Geographical Dictionary of İran; fars. دیکشنری جغرافیایی ایران‎ Fərhəng-i cuğrafiya-yi İran) verilən rəsmi məlumata əsasən Birinci ostanda, Ərak şəhristanının Fərməhin bəxşinin Yuxarı Fərahan dehestanına daxil olan Dəstcan kəndinin türkcə – farsca danışan və şiə olan əhalisi 607 nəfərdən ibarət idi. 2011–ci il siyahıyaalınmasına əsasən kəndin əhalisi 377 ailədə 664 nəfəri kişilər və 576 nəfəri qadınlar olmaqla cəmi 1.240 nəfərdir. Kəndin əhalisini türklər təşkil edir ki, onlardan əsas nəsillər Fərəcli, Əkbərli, Əsgərli, Mirzəxanlı, Cavadlı, Minaxanlı, Çırağəli, Hacıabbaslı soylarıdır. Türkcə danışırlar və şiə müsəlmandırlar.